
Zene popularitás predikció egy nemzetközi toplistán túlélés-elemzés és gépi-tanuló modellek alkalmazásával

A modern zenei streaming vállalatok által létrehozott Big Data adatbázisok okán
leegyszerűsödött egy dal teljesítményének, valamint az egyes felhasználók fogyasztási
szokásainak elemzése. Elsődleges célom annak feltérképezése és bemutatása, milyen zenei,
szövegi, illetve egyéb jellemzők befolyásolják leginkább egy dal túlélését a nemzetközi
toplistákon. Egy dal népszerűségének egyik fő indikátora az ilyen toplistákon való szereplés,
így a zeneipari vállalatok zene-portfóliójuk kialakítása során érdekeltek abban, hogy ismerjék
az egyes jellemzők hatását a dalok toplistákon való teljesítményére. Erre a kérdésre a dalok
érzelmi elemzése, valamint parametrikus és nem-parametrikus túlélés-regressziója által
válaszolok. A lemezkiadó cégek szintén érdekeltek abban, hogy a már elkészült termékeik
számára felállítsanak olyan benchmarkokat, amelyekhez képest teljesítményük jól mérhető
lesz. Második kutatási kérdésem keretein belül olyan statisztikai módszer keresése a célom,
amely segítségével a legnagyobb pontosságú becslést lehet adni egy adott dal túlélésére. Ezt
mind parametrikus és nem-parametrikus hagyományos túlélés-modellek (Cox-proportionális
hazárd modell, Weibull-AFT modell), valamint egyéb gépi-tanulási túlélés-modellek (véletlen
túlélés-erdő, DeepHit, Deepsurv) összehasonlításával és kiértékelésével végzem el.
Eredményeim szerint a dalok túlélésének becslésére a legnagyobb becslési pontosságot a
Random Survival Forest, valamint a DeepSurv modellek képesek túlteljesíteni a hagyományos
túlélés modellek becslőképességét. Az egyes változók hatásai közül kiemelendő az explicit
dalok és a Covid-19 kitörését követően a listára felkerült dalok rosszabb teljesítménye, valamint
az, hogy a fogyasztók jelentősen pozitívan értékelték azokat a dalokat, amelyek esetén a
ritmikussági, vagy zenei pozitivitási értékek magasak



